মামজবেরির উইলিয়াম
মামজবেরির উইলিয়াম (ইংরেজি: William of Malmesbury; লাতিন: Willelmus Malmesbiriensis; আনু. 1095 – আনু. 1143) ছিলেন দ্বাদশ শতাব্দীর প্রধান ইংরেজ ইতিহাসবিদ। বিডের পরে সর্বাপেক্ষা প্রতিভাবান ইংরেজ ইতিহাসবিদদের মধ্যে তিনি ছিলেন অন্যতম। আধুনিক ইতিহাসবিদ সি. ওয়ারেন হলিস্টার বলেন, তিনি ছিলেন "এক প্রভূত সহজাত গুণসম্পন্ন ঐতিহাসিক গবেষক ও আগ্রাসী পাঠক। ধ্রুপদি, প্যাট্রিস্টিক ও আদি মধ্যযুগীয় সাহিত্যে তাঁর বিশেষ জ্ঞান ছিল, সেই সঙ্গে নিজের সমসাময়িক লেখকদের লেখার সঙ্গে তিনি পরিচিত ছিলেন। নিঃসন্দেহে উইলিয়াম ছিলেন দ্বাদশ শতাব্দীর পশ্চিম ইউরোপের সর্বাপেক্ষা জ্ঞানী ব্যক্তি।" উইলিয়ামের জন্ম ১০৯৫ বা ১০৯৬ খ্রিস্টাব্দে উইল্টশায়ারে। তাঁর বাবা ছিলেন নর্ম্যান ও মা ছিলেন ইংরেজ। তিনি তাঁর সমগ্র জীবন ইংল্যান্ডেই অতিবাহিত করেন। প্রাপ্তবয়স্ক জীবনে তিনি ছিলেন ইংল্যান্ডের উইল্টশায়ারের মামজবেরি অ্যাবির এক সন্ন্যাসী।